বিহার ভোটের আগে এনডিএতে ভাঙন, জোট ছাড়ল আরএলজেপি

ওয়েবডেস্ক: প্রধানমন্ত্রী নরেন্দ্র মোদির (Narendra Modi) আমলে দেশে দলিতদের প্রতি অবিচার (Injustice) হয়েছে। এই অভিযোগ প্রায়শই করেন বিরোধীরা (Opposition)। রোহিত ভেমুলার মতো ঘটনায় প্রশ্ন উঠেছে। হরিয়ানায় সোমবার একটি অনুষ্ঠানে আম্বেদকরের (B R Ambedkar) প্রসঙ্গ তুলে ধরেন প্রধানমন্ত্রী। এদিনই দলিতদের কথা গুরুত্ব দেওয়া হয়নি বলে এনডিএ থেকে বেরিয়ে যাওয়ার ঘোষণা বিহারের দলিত প্রধান দল আরএলজেপি। বিহার বিধানসভা ভোটের আগে যে ঘটনা সমস্যায় ফেলবে বিজেপি জোটকে। একইসঙ্গে অস্বস্তিতে ফেলবে কেন্দ্রের নরেন্দ্র মোদি সরকারকে। সংবিধান প্রণেতা, দলিত সমাজের প্রতিনিধি বি আর আম্দেকরের জন্মদিনে এই ঘোষণা রাষ্ট্রীয় লোক জনশক্তি পার্টির। দলিত সমাজকে গুরুত্ব দেওয়া হয়নি। সেজন্য এই সিদ্ধান্ত। সোমবার এমনই জানালেন ওই দলের প্রধান পশুপতি কুমার পরশ।

পশুপতি কুমার এদিন সাংবাদিকদের বলেন, আমি ২০১৪ সাল থেকে এনডিএর সঙ্গে রয়েছি। আমরা এনডিএর অনুগত সহযোগী ছিলাম। আপনারা সবাই সেটা দেখেছেন। দলিত পার্টি হওয়ায় লোকসভা নির্বাচনের সময় আমাদের প্রতি অবিচার করা হয়েছে। অপমানের পরেও আমরা নির্বাচনে সমর্থন করেছি। তারপরেও বৈঠকে বিজেপি ও জেডিইউর প্রধান পঞ্চ পাণ্ডবের কথা বলে। আমাদের দলের কখনও উল্লেখ করা হয় না। আমরা মানুষের কাছে যাচ্ছি। সদস্য সংগ্রহ অভিযান করছি। আমরা ২৪৩টি বিধানসভা আসনের জন্যই প্রস্তুতি নিচ্ছি। মহাগাঠবন্ধন আমাদের সঠিক সময়ে সঠিক সম্মান দিলে আমরা ভবিষ্যতে রাজনীতির কথা ভাবব।